CELEX: 62020TN0581
Language: fi
Date: 2020-09-21 00:00:00
Title: Asia T-581/20: Kanne 21.9.2020 – YP v. komissio

3.11.2020   
            
            
               FI
            
            
               Euroopan unionin virallinen lehti
            
            
               C 371/29
            
         
      Kanne 21.9.2020 – YP v. komissio
      (Asia T-581/20)
      (2020/C 371/33)
      Oikeudenkäyntikieli: ranska
      
         Asianosaiset
      
      
         Kantaja: YP (edustajat: asianajajat J. Van Rossum ja J.-N. Louis)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan 14.11.2019 tehdyn komission päätöksen olla ylentämättä kantajaa palkkaluokkaan AD 14 vuoden 2019 ylennyskierroksella ja
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste, joka perustuu Euroopan unionin virkamiehiin sovellettavien henkilöstösääntöjen (jäljempänä henkilöstösäännöt) 45 artiklan rikkomiseen. Kantajan väittää, ettei komissio ole ottanut ansioiden vertailussa huomioon hänen hallitsemiaan lukuisia kieliyhdistelmiä.
               
            
                  2)
               
               
                  Toinen kanneperuste, joka perustuu syyttömyysolettaman periaatteen loukkaamiseen. Kantaja arvostelee riidanalaista päätöstä siitä, että hänet on jätetty siinä automaattisesti ylennyskelpoisten virkamiesten ulkopuolelle sellaisen hallinnollisen käytännön nojalla, jonka mukaan ylennysluettelosta poistetaan automaattisesti kaikkien niiden henkilöstön jäsenten nimet, jotka ovat tutkinnan kohteena tai joille on määrätty hallinnollinen seuraamus tai kurinpitoseuraamus. Kantajan mukaan tällainen käytäntö loukkaa syyttömyysolettaman periaatetta.
               
            
                  3)
               
               
                  Kolmas kanneperuste, joka perustuu 18.9.2019 asiassa T-562/18, YP v. komissio, ja asiassa T-563/18, YP v. komissio, tehdyn sovintoratkaisun loukkaamiseen. Kantaja katsoo, että kyseinen ratkaisu sitoo asianosaisia ja että asianosaisten on noudatettava kaikkia sen ehtoja.
               
            
                  4)
               
               
                  Neljäs kanneperuste, joka perustuu henkilöstösääntöjen liitteessä IX olevan 9 artiklan 3 kohdan rikkomiseen. Kantaja katsoo, että sama virhe voi kyseisen artiklan nojalla johtaa yhteen ainoaan kurinpitoseuraamukseen. Vaikka automaattinen ylennettäviksi ehdotettujen henkilöiden ja ylennettyjen henkilöiden luettelon ulkopuolelle jättäminen ei sinänsä ole kurinpitoseuraamus, se on kuitenkin välitön seuraus tutkinnan aloittamisesta, kurinpitomenettelystä tai kurinpitoseuraamuksesta.